b'\n_START_ARTICLE_\nDeganti Misisip\xc4\x97\n_START_SECTION_\nIstorija ir faktai\n_START_PARAGRAPH_\nE.R.Killenas yra pirmasis asmuo, apkaltintas tuo, kad tiesiogiai prisid\xc4\x97jo prie 24 met\xc5\xb3 Michaelo Schwernerio (Maiklo \xc5\xa0vernerio), 20 met\xc5\xb3 Andy Goodmano (End\xc5\xbeio Gudmano) ir 21 met\xc5\xb3 Jameso Chaney (D\xc5\xbeeimso \xc3\x88einio) nu\xc5\xbeudymo 1964-\xc5\xb3j\xc5\xb3 bir\xc5\xbeelio 21-\xc4\x85j\xc4\x85. Aukos - du baltieji i\xc5\xa1 Niujorko ir juodaodis i\xc5\xa1 Misisip\xc4\x97s - dalyvavo kampanijoje, kurios metu juodaod\xc5\xbeiai buvo raginami u\xc5\xbesiregistruoti rink\xc4\x97jais._NEWLINE_I\xc5\xa1 prad\xc5\xbei\xc5\xb3 pilietini\xc5\xb3 teisi\xc5\xb3 aktyvistus sulaik\xc4\x97 d\xc4\x97l suklastot\xc5\xb3 kaltinim\xc5\xb3 vir\xc5\xa1ijus leistin\xc4\x85 greit\xc4\xaf. Po paleidimo i\xc5\xa1 policijos nuovados v\xc4\x97l\xc5\xb3 vakar\xc4\x85 juos i\xc5\xa1 pasal\xc5\xb3 u\xc5\xbepuol\xc4\x97 Kukluksklano nariai ir policininkai. Kulk\xc5\xb3 suvarpyti ir mu\xc5\xa1imo \xc5\xbeym\xc4\x97mis nus\xc4\x97ti j\xc5\xb3 k\xc5\xabnai buvo surasti tik po 44 dienas trukusios intensyvios paie\xc5\xa1kos._NEWLINE_\xc5\xa0ie nu\xc5\xbeudymai sukr\xc4\x97t\xc4\x97 vis\xc4\x85 \xc5\xa1al\xc4\xaf, o 1988-aisiais apie juos buvo pastatytas filmas "Deganti Misisip\xc4\x97" (Mississippi Burning)._NEWLINE_1964 metais buvo apkaltinta 18 Kukluksklano nari\xc5\xb3, siejam\xc5\xb3 su \xc5\xa1iuo nusikaltimu, tarp j\xc5\xb3 - E.R.Killenas. 1967-aisiais septyni j\xc5\xb3 buvo nuteisti kal\xc4\x97ti nuo trej\xc5\xb3 iki 10 met\xc5\xb3, ta\xc4\x8diau, prisiekusieji, kurie visi buvo baltieji, negal\xc4\x97jo priimti sprendimo d\xc4\x97l E.R.Killeno, nes viena prisiekusioji parei\xc5\xa1k\xc4\x97 negalinti nuteisti pamokslininko._NEWLINE_Tada E.R.Killenas liko nenubaustas, bet 2004 metais jo byla buvo atnaujinta. JAV prisiekusieji pripa\xc5\xbeino buvusio Kukluksklano lyderio ir baptist\xc5\xb3 pamokslininko kalt\xc4\x99 d\xc4\x97l trij\xc5\xb3 kovotoj\xc5\xb3 u\xc5\xbe pilietines teises nu\xc5\xbeudymo lygiai prie\xc5\xa1 41 metus. Auk\xc5\xb3 artimieji sveikino \xc5\xa1\xc4\xaf prisiekusi\xc5\xb3j\xc5\xb3 sprendim\xc4\x85, ta\xc4\x8diau sak\xc4\x97, jog dar ne viskas padaryta, kad Amerikos Piet\xc5\xabs i\xc5\xa1sivaduot\xc5\xb3 nuo savo rasistin\xc4\x97s praeities.\n_START_SECTION_\nSiu\xc5\xbeetas\n_START_PARAGRAPH_\nDu FTB agentai (vaidina aktoriai Gene Hackman ir Willem Dafoe) atvyksta i\xc5\xa1siai\xc5\xa1kinti kur dingo trys pilietini\xc5\xb3 tiesi\xc5\xb3 aktyvistai (vienas juodaodis ir du \xc5\xbeydai), ta\xc4\x8diau atvyk\xc4\x99 \xc4\x8dia supranta patek\xc4\x99 \xc4\xaf pragar\xc4\x85. Visas miestelis, \xc4\xafskaitant ir policij\xc4\x85, yra Kukluksklano atstovai arba jiems pritariantys asmenys. Filmas kupinas \xc5\xbeiaur\xc5\xb3 bei brutali\xc5\xb3 scen\xc5\xb3, kurios visi\xc5\xa1kai atitinka Piet\xc5\xb3 Amerikoje i\xc5\xa1 tikro vykusius \xc5\xbeiaurumus.'